text:
Tíðindi
Leygardagsloppur – Lúkudussur – Listaframsýning og lekkurt heimavirkað
Vælkomin í “OKKARAHÙS” leygardagin 9. oktobur – har er opið hús frá kl. 11 til kl. 17
Laila Nikolajsen í Ribarhúsi
Ferniseringin verður hósdagin 7.oktober kl. 17.00-19.00, har Laila hugleiðir um sína list. Her verður møguleiki at hitta listakvinnuna, umframt at fáa sær okkurt gott til góman. Talan er um eina søluframsýning. Listaverkini fara at hanga á gomlu veggjabrettunum í Ribarhúsið frá 7.oktober til 3. november 2021. Opið er mánadag til fríggjadag kl.15.00 – 17.30 og […]
Loppumarknaður á Ribarslofti
Um undirtøka er fyri tí, verður skipa fyri loppumarknaði á Ribarslofti 9.oktobur. Luttøkugjald er kr.150,- Avmarkað pláss – so “først til mølle” er galdandi Melda til á tlf 268690 ring ella sms-að – viðmerk hvat tú hevur at selja
“Støkk inn matstova” v/Leif Sørensen í Ribarhúsi
“Støkk inn” matstova verður í Ribarhúsi fríggjadagin 3. sept. kl. 17 til 23 leygardagin 4.sept. kl. 17 til 23 og sunnudagin 5.sept. kl. 17 til 21. Tað er Leif Sørensen, sum allar Mentanardagarnar borðreiðir við leskiligum og skjótum smárættum, “a la tapas” fyri 60kr stk. og góðum víni ella djúsi afturvið. Kom inn í Riberhús […]
Ingi Joensen og Rógvi Odvørson við fotolist í Ribarhúsi
Hósdagin 2. sept. kl. 17 – 19, tá framsýningin letur upp verða teir báðir til staðar. Bárður og Magni á Lakjuni fara at framføra nakrar sangir og man kann keypa kaffi/te og okkurt afturvið í Lúkuni. Øll eru hjartaliga vælkomin. Framsýningin er partur av tiltøkunum í samband við Mentanardagarnar 2021. Myndirnar hjá báðum eru til […]
Jacob Fuglø í Ribarhúsi
Frá mánadegnum 2.august verður framsýning í Ribarhúsi við Jacob Fuglø, Hvalvík. Jacob hevur havt fleiri framsýningar í Julianehåb (Qaqortoq) í Grønlandi. Tann fyrsta var í 1968, og síðani tá hevur hann havt fleiri framsýningar bæði í Danmark og Føroyum. Á framsýningini vera bæði náttúru og abstrakt motivir. Framsýningin hongur uppi til 23.august – og kann […]
16.07.2021 – Drotningavitjan – Pútuframsýning – Drotningalig listaframsýning – Kongabíbliur – Sumardáamuffins –
Fantastiskt – hetta høvdu vit ongantíð í verðini rokna við – Men Drotningin var eisini inni her… í okkara Piddasahandli – Hon varð móttikin uttanfyri tá hon saman við borgarstjóra og fylgi kom í túni – Hon var bjóða “Vælkomin” og segði: “ Tak og vil de gå foran og vise vej?” so varð hon […]
Hennara Hátign Drotning Margreta II vitjar Fuglafjarðar kommunu komandi fríggjadag 16. juli og millum nógv onnur støð her í býnum vitjar hon eisini Piddasahandil og Ribarhús
Kommunan hevur tilevnað eina áhugaverda og fjølbroytta skrá fyri vitjanina, sum tekur støði í tí jørðildi, Fuglafjørður er kendur fyri, nevnliga vitan, vinnu og mentan….. Frá Miðstaðarlundini fer Drotningin til gongu tann stutta túrin til Ribarhús, har Drotningin kemur inn gjøgnum reyðu hurðina og í Piddasahandli, okkara heimavirkishandli, fær høvi at síggja eina pútuframsýning, við […]


c: text/html

text:
Á ársins Vinnudegi fer Kjell Bjordal at røða um krøv og rák á burðardygga økinum, sum kunnu hava týdning fyri eina fiskivinnutjóð sum okkara, eins og hann fer at koma inn á vinnuligu møguleikarnir í hesum høpi.
Kjell Bjordal hevur 30 ára royndir sum leiðari í norskum vinnulívi. Fyrst og fremst úr norsku alivinnuni sum samtaksstjóri í EWOS-Gruppen frá 1998 – 2013 og í Glamox-gruppen frá 1989 – 1998. Av útbúgving er hann siviløkonomur frá Norges Handelshøyskole við fiskivinnubúskapi sum høvuðsgrein.
Kjell hevur meginpartin av sínum arbeiðslívi fingist við tilfeingi úr havinum, virðisøking og matframleiðslu. Í dag fæst hann einamest við nevndararbeiði. Millum annað er hann formaður í Nordlaks samtakinum og Norges forskningsråd HAV.
Á Vinnudegnum 2021 fer Kjell Bjordal at halda ein fyrilestur undir heitinum ‘Naturbasert verdiskapning – Navigation i den grønne jungle’.
Skrá fyri Vinnudagin 2021 sæst her

robotstxt: allowed

filter: keep


text:
Í gjárkvøldið varð skipað fyri FM í 10 km renning á vegi. Kappingin var í Runavík á somu skjótu rutuni, ið verður nýtt til Várkappingina.
Einans 17 luttakarar vóru, 4 kvinnur og 13 menn. Men tey, ið luttóku, fingu eina fína kapping. Veðrið var gott, hóast nakað av mótvindi var inn eftir Gulasteinsvegi framvið keiøkinum.
Hjá monnum vann Guttorm Sørensen, hóast hann og Sam Vang fylgdust allan vegin. Guttorm hevði tíðina 32,49 min., og er hetta skjótasta tíðin, hann hevur runnið á hesi rutuni. Hann hevur tó runnið teinin so skjótt sum 31,55 min á rennibreyt. Sam Vang gjørdist nummar tvey við tíðini 32,52 min., sum er persónligt met hjá honum. Nummar trý gjørdist Sigurð B. Justinussen við tíðini 35,50 min.
Bjørk Herup Olsen vann kappingina hjá kvinnum við tíðini 43,12 min. frammanfyri Fríðunn Steinberg, ið hevði 46,46 min.
Hjá veteranunum fylgdust Jósvein Herup Olsen og Absalon Hansen heilt til seinasta umfar. Tá fór Absalon frá Jósvein og gjørdist tískil føroyameistari hjá veteranum. Absalon hevði tíðina 38,29 min., og Jósvein hevði 38,43 min. Nummar trý gjørdist Jógvan Olsen við 43,46 min.
Úrslitini eru her (pdf). Og myndir frá tiltakinum eru í myndasavninum.


text:
Hóast Merkið er reytt, blátt og hvítt, gjørdist flaggdagsrenningin rættiliga gul. Í øllum førum, um hugt verður eftir fremstu rennarunum í opnu bólkunum. Í kappingini hjá monnum varð lagt upp til tvídyst millum Jan Elmar Sørensen og Julian Gregersen úr Treysti, við Andriasi Hansen úr Bragdinum sum jokara.
50 metrar runnir, og oddurin greitt myndaður
Jan Elmar drap tó allan spenning longu undan føðingini. Hann var í serflokki hendan dagin, og talan gjørdist um solorenning allan vegin. Á málinum vísti tíðin 22.34 min, og er hetta eitt av allarbestu úrslitum yvirhøvur í hesi renningini. Julian treiskaðist eina løtu, men mátti longu sleppa eftir ein kilometur. Tá hevði hann eitt hol aftur til Andrias Hansen, sum tó á seinna umfarinum veruliga tók dik á seg, og vísti nakað av tí besta hann nakrantíð hevur runnið. Julian Gregersen, sum annars vann kappingina í fjør, mátti soleiðis lata Andrias renna avstað við silvurmerkinum.
Jan Elmar var í serflokki og vann greiðan sigur á flaggdegnum. Hetta var hansara fyrsti flaggdagssigur
Andrias Hansen vísti stóra styrki á øðrum umfari, og rann eitt trygt annað-pláss heim.
F.v: Andrias nr. 2, Jan Elmar nr. 1 og Julian nr. 3. Hesir hava saman við Eiriki Hansen verið okkara bestu rennarar seinastu tíðina.
Rebekka Fuglø úr Treysti vann sína fyrstu flaggdagsrenning í 2011, og hevur vunnið hvørja ferð síðani tá. Og tað gjørdi hon aftur í ár. Spenningur var tó undan kappingini, hvussu hart tær báðar ungu Treystagenturnar Oddvør Josepsen og Maria Biskopstøð megnaðu trýsta Rebekku.
Tær tríggjar fremstu Treystadamurnar: fremst í bólkinum er Rebekka og Oddvør er á halanum. Uppi í brekkuni síggja vit Mariu. Hjalmar Sjóvará, Jóhan Simonsen, Niels Poulsen, Regin Thomsen, Regin Mittún og Heini Gregersen høvdu eina javna og spennandi kapping mest sum allan vegin.
Tað bleiv tó ongantíð heilt stórur spenningur, tí Rebekka legði hart út saman við teimum semi-skjótu monnunum, og fekk tíðliga hol aftur til tær báðar ungu. Rebekka fekk tó trupulleikar á seinnu hálvu, og misti heilt fitt. Oddvør misti eisini á øðrum umfari, og fekk tí ikki gjørd sær dælt av møguleikanum. Maria á triðja megnaði ikki at renna eins skjótt sum í fjør, men megnaði tó at halda Durutu á Lofti úr Bragdinum aftanfyri, og soleiðis renna ein tripp-trapp-Treysti heim til felagið.
Ikki tann lættasti sigurin hjá Rebekku á flaggdegnum – trýstið frá teimum yngru veksur
Vóru opnu bólkarnir gulir, so sá strax frægari út hjá heimaliðinum í veteranbólkunum. Teir tríggir sterku rennararnir, Sam Vang, Martin Gravesen og Henry Olsen, allir úr Bragdinum, komu á málið sum nummar fýra, fimm og seks, og blivu nummar eitt, tvey og trý hjá veteranunum.
Sam Vang vann sterku veterankappingina
Hjá kvinnunum gjørdust Bragdarkvinnurnar Duruta á Lofti og Hergerð Heldarskarð nummar fýra og fimm, og saman við Elisabeth Larsen á bronsuplásinum fyltu tær sigurspallin á Kongabrúnni.
Hergerð, Duruta og Elisabeth hava bláa veitslu á skamlinum
Fremstu menninir:
1. Jan Elmar Sørensen, Treysti 22.34
2. Andrias Hansen, Bragdið 23.06
3. Julian Gregersen, Treysti 23.38
4. Sam Vang, Bragdið 24.55
5. Martin Gravesen, Bragdið 25.04
6. Henry Olsen, Bragdið 25.07
7. Heini Gregersen, Treysti 25.37
8. Regin Mittún, 25.37
9. Hjalmar Sjóvará, Bragdið 25.45
10. Niels Poulsen, Bragdið 25.47
Fremstu kvinnurnar:
1. Rebekka Fuglø 26.17
2. Oddvør Josephsen 26.54
3. Maria Biskopstø 27.32
4. Duruta R. á Lofti 27.52
5. Hergerð Heldarskarð 29.25
6. Ann-Mari av Skarði 29.56
7. Margit W. Fríðmundsdóttir 30.05
8. Valborg H. Laksafoss 30.39
9. Katrin H. Sørensen 31.43
10. Asta Hubeck-Graudal 32.13
Veteranar menn:
1. Sam Vang 24.55
2. Martin Gravesen 25.04
3. Henry Olsen 25.07
Veteranar kvinnur:
1. Duruta R. á Lofti 27.52
2. Ann-Mari av Skarði 29.56
3. Elisabeth Larsen 34.10
Superveteranar menn:
1. John Egholm, Hvirlan 28.21
2. Kári Simonsen, Bragdið 30.48
3. John Højsted, einki felag 32.31
Superveteranar kvinnur
1. Aud í Soylu, Frælsi 37.14
2. Jóngerð Herup Høgnesen, Bragdið 40.39
3. Ingun Olsen, Bragdið 44.42
Myndirnar hevur Ingun Sørensen tikið
Øll úrslitini síggjas her
Úrslit frá barnarenningini:


text:
Við Jógvan Brim á odda fór ljósgongan ígjøgnum býin. Nógv fólk vóru í skrúðgongini og gingið varð frá Býráðshúsinum og til Posthúsið, har børnini og
tey vaksnu høvdu ymiskt ljós á sær, eitt nú pannulyktir, lummalyktir, ljósrør, ljóssvørð og onnur ljós.
Komin til Posthúsið var bjóða vælkomin, sungi vóru tríggir sangir frá Kular Røtum og so bleiv bjóða grýturrættur frá Gepetto.
Aftaná tiltakið á Posthúsinum, var útibiografur á vøllinum við Djúpumýru.
Eitt stak væleydna tiltak.
Her myndir frá tiltakinum, klikk link herundir.
SáH
http://myndaportal.fo/nordurljos-2018-2/


text:
Góð ráð fyri færdsel á Mykines Leiðbeining fyri ein tur til Mykineshólmur Bygdargøtur
Góð ráð fyri færdsel á Mykines
- Sig altið frá hvagar tú fert
- Ver væl ílatin, skuldi veðrið øtlað
- Vær ansin, um líkindi ikke er góð, serlig í mjøkaveðri
- Hav altið kort, kumpass og floytu við, umframt ein bita fyri makterloysi
- Fylg varðagøtuni og far ikke gjøgnum bø
- Minst til at lata portrini aftur eftir tær
- Lat seyð, fuglar og plantur fáa frið
- Ansa eftir leysum groti, einamest um tit eru fleiri i fylgi
- Lat ikke burturkast liggja eftir teg
- Hundar skulu ikke takast við í hagan
Leiðbeining fyri ein tur til MykineshólmurGøtan út í Hólman er ikki varðagøta og tí ikki almenn. I lundalandinum kemur ein tætt at fuglinum, sum eigur at fáa frið.
Fylg tí traðkaðu gøtuni niðan gjøgnum bøin móti eggini.
Minnisvarðin varð reistur í 1939 til minnis um sjólætnar fiskimenn.
Gøtan gongur um eggina og niður gjøgnum bergið til "í Lamba", sum er eitt av størsti lundalondunum í Føroyum, har nógvur lundi verður fleygaður.
Brúgvin í Hólman verður kallað Atlanterhavsbrúgvin.
Flatidrangur, Pikarsdrangur og norðursiðan av hólminum eru einastu støð í Føroyum, har súlan eigur.
Vitin er bygdur i 1909. Hetta er vestasta stað í Føroyum.
Hygg niður yvir súlurøkurnar a vegnum heim.
Longd: 2 timar fram og aftur til vitan við javnari gongu uttan støðg. Torleikastig: Miðal. Gøtan er brøtt og ein skal ikki ræðast hæddir, tá farið verður um eggin og oman gjøgnum bergið. Minnist til at lata hagarportini aftur.
BygdargøturBygdagøturna eri elligomlu, almennu samferersluðirnar millum bygdir. Aðrenn koyrivegirnir komu, varð vanliga gingið millum bygdir, eitt nú til ting ella næstu kirkju til gudstænastu, barnadóp, brúðvigslu og at enda ta seinastu ferðina borin í kistu.
Gøturnar eru merktar við varðum, sum eisini eru elligamlir. Eins og i grannalondunum vísa varðarnir, hvørja leið, gøtan gongur, so tann ferðandi ikki villist av leið.
Almennu gøturnar er loyvt einum og hvørjum at brúka, men eftir galdandi lóg er tað revsivert ikki at lata portur aftur eftir seg.


text:
- Tíðindi, mentan og ítróttur
Plátubarrin
Plátubarrin er ein undirhaldssending við tónleiki í vetrarskrá Kringvarpsins. Sendingin er eisini interaktivt útvarp, og senditíðin er leygarkvøld frá klokkan 20:00 til klokkan 2:00.
Hvør sending byrjar við eini hugleiðing, ið byggir á eygleiðing av menniskjans atferð. Síðani verður Vertsins løta send til klokkan 20:45, tá tátturin Temaplátan fer frá, eins og annað tema er á skránni stutt fyri miðnátt. Nærum tveir triðingar av Plátubarrini eru við lurtaraynskjum, ið sendast kunnu til nummar 224000, ella sum telduboð til facebooksíðuna, Plátubarrin.
Verturin, Jákup Magnussen, byrjaði at gera tónleikasendingar fyri Útvarp Føroya í 1982, og varð útbúgvin journalistur í 1993. Plátubarrin varð ljóðsett tann 16. februar í 2013.


text:
Matkovin er ein sýnisgluggi við dygdargóðum føroyskum matvørum. Matkovin veitir vitan um føroyskar framleiðarar av alskyns hágóðskuvørum og kveikir við leskiligum uppskriftum. Við Matkovanum er tað lættari hjá okkum øllum stuðla burðardyggari framleiðslu og keypa stuttfluttar, hágóðskuvørur.
Agnes Mols Mortensen, TARI Spf.
Matkovin hevur skipað fyri tiltøkum, sum hava økt áhugan fyri dygdargóðum, føroyskum matvørum. Tøðan hevur merkt størri áhuga, bæði við fyrispurningum, sølu og virðing fyri føroyskari, stuttfluttari og burðardyggari vøru.
Jóhan Dávur, Tøðan í Gásadali
Matkovin varpar ljós á tey fólk, ið dyrka, veiða, fiska og framleiða føroyska matin. Selur tú føroyskar matvørur, ert tú vælkomin at seta teg í samband við okkum. Vit ringja fegin til tín og greiða tær nærri frá Matkovanum.


text:
Wednesday, October 19, 2011
Toulouse-Lautrec viðmæli
Menniskjaliga komedian
SMK 17. september 2011 - 19. februar 2012
Av fullum huga vil eg viðmæla framsýningina við grafikki og tekningum hjá Henri de Toulouse-Lautrec, sum hongur í Statens Museum for Kunst í danska høvuðsstaðnum. Toulouse-Lautrec er kanska typiskt ein listamaður, sum fólk dáma eitt tíðarskeiði í teirra ungdómi fyri síðan at gloyma alt um hann seinni. Tá eg í síni tíð flutti inn í óunniliga
12 m2 Grønjordskollegiukamarið í betongbunkaranum á Amager Fælled, vóru tað upprunaliga tvær Toulouse-Lautrec plakatir og eitt songjarteppi úr Jysk Sengetøjslager, sum saman við tendraðu kertuljósunum vórðu nýtt sum mótvekt móti syrgiliga búrhønudáminum. Toulouse-Lautrec varð dyrkaður orsakað av elegantu strikuni, ið minti eitt sindur um art nouveau og um mótadesign. Eisini var hansara egna stutta lív ímyndin av einum listafólkalívi, einarin, sum fer sínar heilt egnu leiðir. Henri de Toulouse-Lautrec livdi frá 1864 til 1901, hann kom úr aðalsfamilju, men livdi lív sítt mitt í Paris millum bohemar, listafólk og skøkjur. Framsýningin í Statens Museum for Kunst prógvar, at Toulouse-Lautrec í grundini var framman fyri sína egnu tíð bæði tá tað snýr seg um stíl, men eisini tá tað kemur til samskifti. Hansara list fer yvir um markið, sum er millum hóp og fínmentan á ein hátt, sum er framman fyri avantgardulistini í 20.øld. Eisini tøkniliga var Toulouse-Lautrec langt framman fyri við síni uppafturlívgan av steinprentinum og hansara frálíka ansi fyri plakatlistini. Framsýningin er ikki minst áhugaverd við okkara egna progressiva Steinprenti í huga, her tey hava sama forstáilsi fyri teim møguleikum, sum eru í steinprentinum. Framsýningin skal serliga viðmælast øllum teimum, sum í skrivandi stund stríðast við at gera valplakatir, tí her kunnu tey veruliga læra nakað um grafiskan greidleika og originalitet og samsvar millum boðskap og úttrykk. Í sambandi við framsýningina hevur Statens Museum for Kunst samstundis givið út katalog við nógvum og góðum myndum. 176 síður fyri 199 krónur.
Posted by Listin at 8:37 AM
Labels: Myndlist


text:
Fríggjadagin vóru bygdarráðið og leiðarin fyri teknisku deild í Nes kommunu og vitjaðu í Eysturoyartunlinum, har umboð fyri tunnilsfelagið og NCC tóku ímóti og greiddu frá arbeiðnum.
Ein triðingur er nú sprongdur av tunlinum, ella íalt 3.770 metrar, 1.963 metrar av Strondum og 1.807 metrar av Hvítanesi. Nú er nakað síðani at spreingingin viðv. rundkoyringini var liðug, og frá rundkoyringini hava teir nú sprongt 153 metrar mótri Hvítanesi og 185 metrar móti Rókini.
Fyrsta skotið var latið av 21. febr. 2017, ella fyri uml. einum ári síðani. Tunnilin verður liðugur í 2020.


text:
Nú er tilmelding til Barnlek 2020 í Mölnlycke opin. Fyri at melda til skulu tit kontakta ein av fylgjandi kontaktpersónum:
- Sumbiar dansifelag, kontaktpersónur: Sunnvá Kjærbo, tlf. 243488, sunnvak@gmail.com
- Leikum Fagurt & Stígum Fast, kontaktpersónur: Hendrik Egholm, tlf. 584789, jhe@skulin.fo
- Dansifelagið í Havn, kontaktpersónur: Gunnar Restorff, tlf. 292563, gunnarr@setur.fo
- Tøkum lætt, kontaktpersónur: Signhild Johannesen, signhildjacobsen@hotmail.com
- Vága dansifelag, kontaktpersónur: Lív Vilhelmsen, tlf. 212530, trallur@olivant.fo
- Klaksvíkar dansifelag, kontaktpersónur: Jónleif Johannesen, tlf. 742200, jonleif.johannesen@skulin.fo
Síðani fáa tit eitt leinki frá viðkomandi til at melda tykkum til sum luttakari hjá viðkomandi dansifelagi.
Um onkur ikki hoyrir til nakað av hesum feløgum, so kunnu tit kontakta Gunnar Restorff (tlf. 292563 ella gunnarr@setur.fo), so finna vit útav at tit luttaka sum partur av einum av nevndu feløgum.
Vegleiðing til tilmelding
Síða 1
Her skulu tit fylla inn fornavn, eftirnavn og teldupost hjá luttakaranum.
Síða 2
Her skulu tit fylla inn bústað, telefon, kyn og føðingardag hjá luttakaranum. Tit velja sjálvandi Färöarna sum land, um tit búgva í Føroyum (tey, sum hava meldað til áðrenn Føroyar kom á listan, skulu einki gera við tað).
Síða 3
Her er nógv at fylla út. Alt eftir hvat verður krossað av, so koma nøkur eyka felt at fylla út. Her verða høvuðsyvirskriftirnar viðgjørdar.
Jag anmäler mig som:
Her skulu tit velja eitt ella fleiri av dansare, ledare, språkambassabör og/ella other.
- Dansare: Øll børn/ung millum 8 og 16 skulu melda seg sum dansare. Um onkur er nakað undir ella yvir hetta markið, men ætla sær at vera aktiv í dansunum, so kunnu tit eisini fylla hetta út.
- Ledare: Tey sum eru eldri enn 16 kunnu virka sum hjálparleiðarar – um so er, so verður hetta fylt út.
- Språkambassadör: Hetta eru vanliga vaksin fólk, ið vilja hjálpa børnum at týða millum nøkur av málunum svenskt, danskt, finskt, íslendskt, norskt, enskt, føroyskt og/ella grønlendskt (og møgulig onnur mál). So fær viðkomandi eitt serligt spjaldur, so børn síggja, at til ber at heita á hesi um hjálp at týða millum ávís mál. Vit vilja heita á vaksin, ið halda seg til týða millum mál og ikki hava ov nógvar aðrar uppgávur, um at melda seg.
- Other: Her ber til at skriva annað, t.d. foreldur, ommur, abbar ella systkin, ið eru ov ung at dansa.
Tillsammans i Norden:
Hetta er fyri ung fødd millum 2003 og 2007. Her skulu nøkur hava eina dansiframførslu av fólkadansum til endahátíðina leygarkvøldið. Hetta krevur venjingar 2 ferðir hósdag, 2 ferðir fríggjadag umframt aðalroynd leygardag og sjálvandi framførslu leygarkvøldið. Um onkur tímir serliga væl fólkadans ella at spæla fólkatónleik, so er hetta ein møguleiki – men gevið gætur, at hetta sjálvandi kann ávirka møguleikar hjá viðkomandi at luttaka í øðrum aktivitetum, tí til ber bert at vera á einum staði í senn 🙂 Lesið meiri her: Tillsammans i Norden.
Logi:
- Önskar logi innan BARNLEK 2020 startar: Her skulu tey flestu velja “2 extra nätter” (um tit koma til Mölnlycke mánadagin 13. juli). Summi koma tó t.d. týsdag, tí tey koma við Norrönu, so skulu tey sjálvandi velja 1 eyka nátt.
- Önskar hyra luftmadrass: Um tit ikki hava egna madrass ella líknandi, so kunnu tit leiga luftmadrassu. Av royndum hevur tað víst seg, at vera eitt gott hugskot at taka eitt faconlak við, tí so er behagiligari at liggja á madrassunum og tær larma minni. Vit hava í prísinum gingið út frá at fólk leiga luftmadrassu.
- Önskar hyra kudde och täcke: Tit kunnu leiga kodda og dýnu, men so skulu tit vistnokk hava seingjarklæði við sjálvi. Vit hava í prísinum gingið út frá, at fólk hava soviposa við, men tit kunnu sjálvandi leiga kodda og dýnu, um tit ynskja tað – tað kostar 100 svenskar krónur eyka.
Måltider:
- Behöver du specialkost? Her kunnu tit siga frá, um tit hava tørv á serligum mati.
- Önskemål av måltider innan BARNLEK 2020: Her vilja vit ráða øllum føroyingum, sum koma áðrenn stevnan byrjar mikudagin at siga Ja. Tey, sum koma við felags bussinum mánadagin skulu síðani velja (tey sum koma seinni, velja sjálvandi tilsvarandi minni):
- Måndag – Middag (nátturði)
- Tisdag – Frukost (morgunmatur)
- Tisdag – Lunch (døgurði/frokost)
- Tisdag – Middag (nátturði)
- Onsdag – Frukost (morgunmatur)
BARNLEK 2020-artiklar:
- Storlek på T-shirt: Ein Barnlek 2020 T-shirt er við í stevnugjaldinum. Vegleiðing um støddir við meiri finst her: Barnlek 2020 produkter. Gevið gætur, at har er ein støddarvegleiðing til børn (måttlista barnstorlekar), ein til menn (måttlista herrstorlekar) og ein til kvinnur (måttlista damstorlekar).
- Onnur produkt: Til ber at keypa/bíleggja eyka T-shirts, keppar, vatndunkar, termokrúss. Hetta er ikki við í prísinum, og kemur omaná.
Allergi: Um allergi ella onnur ting eru, ið fyriskiparar eiga at vita um og møguliga taka atlit til, so kunnu skriva hetta her.
Síða 4
Her kunnu tit skriva einhvørja viðmerking til skrásetingina, eisini kunnu tit skriva ein eyka teldupost inn, um tit vilja hava bíleggingina senda til tveir ymsar teldupostar.


text:
So er triðja vetrarkappingin á skránni, Betri VK-3, og skipar Bragdið fyri kappingini. Runnið verður leygarmorgunin 1. desember kl. 11.00. Hetta er samstundis seinasta rennikappingin í 2018.
Runnið verður bæði á asfalti og á gøtunum í náttúruperluni rundan um Svartafoss. Startur og mál eru á Tórsbreyt. Øll eru vælkomin við, børn og vaksin. Ikki bara royndir rennarar, men øll, ið hava hug at renna. Børnini renna eitt umfar, uml. 3,2 km og tey vaksnu renna 10.6 km.
Startur og mál verða á Tórsbreyt
Byrja verður á breytini og síðani verður farið niðan til rundkoyringina á ringvegnum, framvið Magn og oman eftir ringvegnum. Snarast skal so til vinstru eftir Hvítanesvegnum, inn eftir Skræddaragøtu yvir til Svartafoss og so oman móti Tórsbreyt. Rennast skulu fýra umfør, og fjórðu ferð skal rennast inn aftur á Tórsbreyt á mál.
Aftaná renningina bjóðar Bragdið ein góðan drekkamunn í Fimi, har handan av heiðursmerkjum eisini verður. Í Fimi ber eisini til at skifta áðrenn renningina.
Startnummur kunnu heintast fríggjadagin millum kl. 15 og 17 í húsinum á Tórsbreyt og leygarmorgunin frá kl. 10.00 á sama stað.
Tilmeldingin er klár á renn.fo og meldast kann til á netinum til kl. 23.00 fríggjakvøldið, inni á renn.fo og har skal gjaldast við gjaldskortið. Er tað onkur, sum ikki hevur meldað til fríggjakvøldið, er seinasti møguleikin leygarmorgunin frá 10.00-10.30 og tá skal gjaldast við reiðum peningi.
Vælkomin við til BETRI VK-3, siga tey í Bragdinum og vóna tey at síggja nógvar luttakarar.


text:
Treysti skipar fyri tveimum renningun í vikuskiftinum. Í morgin verður Fugloyar Renningin og sunnudagin verður Fossánes Renningin. Hetta verður fjórðu ferð, at Treysti saman við bóndahjúnunum, Jastrid og Símun Gullaksen, í Uppistovugarðinum í Hattarvík, skipa fyri renning í Fugloy. Teinurin í Fugloy er íalt góðar 10 km frá Hattarvík til Kirkju og aftur, og hevur nógvar hæddarmetrar. Eftir renningina verður skipað fyri útferð m.a. niðan á Eystfelli. Harumframt bjóða bóndahjúnini okkurt gott til matna.
Frá startinum í Hattarvík í 2014
Á Fossánesi verður skipað fyri renning fyri bæði stór og smá. Runnið verður har norðuri á Fossávegnum. Startur og mál eru á vegnum niðanfyri barnagarðin Imba.
Frá einum starti á Fossánesi í 2010
Bólkarnir verða hesir:
kl. 13.00
Gentur & Dreingir f. 2011 ella seinni – 400m
Gentur & Dreingir f. 2009-2010 – 400m
Gentur & Dreingir f. 2007-2008 – 600m
Gentur & Dreingir f. 2005-2006 – 600m
Gentur & Dreingir f. 2001-2004 – 800m
kl. 13.30
Kvinnur & Menn f. 1972-2000 – 2,4 km
Kvinnur & Menn vet. f. 1962-1971 – 2,4 km
Kvinnur & Menn supervet. f.1961 ella fyrr – 2,4 km
Heiðursmerkir, sum eru stuðlaði av Fossábúðini, verða latin til nr. 1, 2 og 3 í øllum bólkum. Tilmelding til Fossánes Renningina fer fram á staðnum frá kl. 12.00. Kostnaðurin er kr. 50 fyri vaksin og kr. 20 fyri børn.
Meiri kunning finst á heimasíðuni hjá Treysti.


text:
Japan
Japan er eitt oyggjaland eystan fyri meginlandið í Ásia. Á japanskum eitur landið Nihon ella Nippon. Tekinini, ið vera nýtt í navninum Japan á japanskum merkja sól og rót, og tí verður Japan stundum nevnt sólarrisins land. Japan er um somu stødd sum Finnland, men hevur 126 mió. íbúgvar.
Høvuðsstaður Japans, Tokyo (japanskt: 東京都), er staddur á størsti oynni, Honshū. Japanska flaggið er hvítt við einum eyðkendum reyðum sirkli í miðjuni. Tað verður nevnt, at Japan er landið við tí rísandi sólini og at tað er hetta, flaggið skal ímynda.
LandafrøðiEdit
Japan er eitt oyggjaland við 6.852 oyggjum, har fýra tær størstu eru Honshū, Hokkaidō, Kyūshū og Shikoku. Innan fyri oyggjarnar eru stór høv: Okhotskarhavið, Japanshavið og Eysturkinahavið. Meiri enn tríggir fjórðingar av landinum er bergligt fjallalendi. Japan liggur í einum jarðfrøðiligum virknum øki og tí er jarðskjálvti eitt vanligt fyribrigdi. Til dømis, so er størsta fjall í Japan 3.776 m høgt, Fujiyama, eitt sovandi gosfjall. Siðstu ferð tað goysti var í 1707. Harðir jarðskálvtar, tá hús rapa og brýr, vegir og jarnbreytir fara í sor, kunna eisini koma fyri og í 1995 var ein tílíkur harður jarðskjálvti í havnabýnum, Kobe; yvir 5.000 fólk lóu eftirá. Fujiyama er óføra vakurt fjall, og japanesarar meta tað sum teirra heilaga fjall. Túsundtals fólk hava í øldir á hvørjum ári gingið niðan á fjallið at fáa sær sálarstyrk. Nú hava menn lagt veg niðaná, so nú streyma ferðafólkini niðan at síggja niður í tað víða gosopið og at njóta ta frísku luftina og tað vakra útsýnið, sum har eru.
Japanska veðulagið er ymiskt. Í syðri oyggjunum er lýtt alt árið, men longur norður tú kemur, kaldari gerst tað. Nógvur kavi legst á fjøllini fyri norðan um veturin.
PolitikkurEdit
Sum eitt í høvuðsheitum konservativt land hevur Japan deyðadóm. Í september 2008 vórðu tríggir menn avrættaðir í Japan, og hetta merkir, at 13 fólk eru avrættað í Japan í 2008, og í minsta lagi 102 fangar eru í deyðskliva.
Í 2009 vann vistravendi flokkurin "Democratic Party Of Japan", stytt til DPJ, (japanskt: 民主党, Minshutō), valið í Japan og fekk tá stjórnarvaldið. Høgravendi flokkurin "Liberal Democratic Party", stytt til LDP, (japanskt: 自由民主党, Jiyū-Minshutō), misti stjórnarvaldið eftir at havt tað í 54 ár.
HvalaveiðiEdit
Japanar veiða vanliga fleiri hundrað hval árliga við Antarktis til vísindalig endamál, men Greenpeace, Sea Shepherd og aðrir felagsskapir hava mótmælt veiðini, sum tey siga vera óneyðuga. Japan hevur veitt stórhval í Suðuríshavinum í eini 25 ár; alment hava japanar sagt, at talan var um "veiði við vísindaligum endamáli", men hesa frágreiðingina góðtók Altjóða Dómstólurin í Haag ikki í 2014. Síðani 1987 hava japanar veitt hval í Suðuríshavinum við vísindaligum endamáli, men fleiri halda, at tað við vísindini er bara ein umbering fyri at sleppa at veiða hval við vinnuligum endamáli. Tað er Avstralia, sum hevur stevnt Japan fyri dómstólin í apríl 2014 við kravi um, at japanska stórhvalaveiðan í Suðuríshavinum verður dømd ólóglig. Málið snýr seg bara um ta japonsku stórhvalaveiðina í Suðuríshavinum, har japanar plaga at veiða umleið 1000 hvalir um árið. Tað merkir, at úrskurðurin hjá dómstólinum hevur onga ávirkan á ta japonsku hvalaveiðina har norðuri í Kyrrahavinum ella í japonskum sjógvi. Tí hava myndugleikarnir í Tokyo boðað frá í apríl 2014, at øll loyvini at veiða hval har suðuri eru tikin aftur. Hinvegin ætla japanar at halda fram at veiða hval har norðuri í Kyrrahavinum og fram við landi [1].
BúskapurEdit
Japan er ein av heimsins størstu búskapum og er limur í G7, sum er; sjey teir størstu búskapirnir í heiminum. Høvuðsstaðurin Tokyo hevur ein av teimum størstu virðisbrævamarknaðunum í heiminum. Japan er eisini ein tann týdningarmesta fiskivinnutjóðin í heiminum.
ÚtflutningurEdit
Japan er ikki nakrar stórur marknaður fyri føroyskan útflutning. Nakað verður útflutt av millum annað frystum laksi, men talan er um smærri nøgdir. Men talan er um ein stóran marknað í heimshøpi, og verður hann órógvaður kann tað hava víðfevndar avleiðingar, sum eisini kunnu raka føroyskan fiskaútflutning. M.a. Noreg flytir stórar nøgdir av laksi til Japan, og sleppur tann vøran ikki fram, skal hon finna aðrar marknaðir.
KeisarinEdit
Elsta trúnarvingakeisaraveldi er í Japan. Upprunaliga úr 7. øld f.Kr. Flestu japanarar virdu keisaran sum gud, og tí hevði hann stórt vald. Men eftir seinna heimsbardaga, tá Japan tapti og mátti gevi seg yvir, noyddist keisarin at siga alt politiskt vald frá sær.
Akihito keisari er 125. trúnarvingin í somu ætt.
FólkiðEdit
Miðallivialdurin í Japan, har áleið 127 milliónir búgva, er ímillum teir hægstu í øllum heiminum. Kvinnurnar gerast í miðal 86 ár og menninir 79 ár. Seinastu seks árini er talið av japanarum, ið eru farnir um tey 100 árini, tvífaldað og eru teir nú tilsamans 36.000 í talið. ST væntar, at yvir ein millión japanarar verða yvir 100 ára gamlir í 2050.
Sumo-glíming er ógvuliga væl umtókt ítrótt í Japan.
MentanEdit
Frá fyrst í 17. øld til miðskeiðis í 19. øld hevði Japan lítið samband við umheimin. Tað gav japanarum høvi til at menna nýggjar listagreinir, sum lýstu gerandislív, vælferð, átrúnaðir (buddismu og shintoismu) og náttúrufatan teirra.
Í nýggju dukkusjónleikaralistini "bunraku" rørdu dukkurnar seg so nettliga og væl, at áskoðararnir næstan hildu, at tær vóru livandi. Ímillum aðrar nýggjar listagreinir var eisini "kabuki"-sjónleikur. Tað vóru sangleikir, leiktir í litføgrum búnum, sum viðgjørdu/umrøddu núlig evni í samfelagnum ella søguligar hendingar. Síðla í 17. øld fóru japanar at gera træskurðarprent og at mála málningar. Summi prent vóru endurgerðir av gomlum listaverkum, onnur vóru livandi myndir úr gerandislívi. Tey vórðu nevnd "ukiyo-ye". Nøkur ukiyo-ye-listafólk, sum til t.d. Katsushika Hokusai (1760 - 1849), eru vorðin heimsgitin.
Japanar vístu hugsan sína um náttúruna og vakurleika hennara á mangan hátt. Ein háttur var "bonsai"-listin, pottaplanting, har ávís træsløg vórðu gróðursett í pottar og røkt soleiðis, at tey líktust vanligum trøum. Sum fráleið fingu teir tey at vaksa bæði innandura og uttandura. Nú á døgum hava mong fólk um allan heim bonsai-trø.
Kenda prentið hjá Hokusai "Í einum aldudali úti fyri strondini í Kanagawa" úr røðini "Tríatiseks útsýni at Fujifjalli", er úr 1830-árunum. Tað setur máttloysi menniskjans upp ímóti náttúrunnar ófatiligu megi og vísir skip og manningar verða tveitt í kring í øgiligum sjógvi.
Tey, sum hoyra til shintontrúnna, ið er ein av størstu átrúnaðunum í Japan, halda Fujifjallið (Fujiyama) verða heilagt. Fleiri túsund pílagrímar fara tungu leiðina upp á fjallið hvørt ár at vitja shintoheilgidómin, sum er á hægst á fjallinum. Fujiyama verur mett at vera tjóðarmerki landsins og tí hava mangir japanar mynd ella málning av Fujiyama uppi á bróstinum í húsum sínum.
Japanar fara í kimono (merkir "klæði") høgtíðardagar og aðrar hátíðarligar løtur. Kimono er síðermd kápa við breiðum belti um miðjuna. Hann er vovin úr silki, bummull ella ull. Mangir silkikimonoar eru litfagrir og vakurt baldýraðir.


text:
Royndi politikarin úr Kunoy, sum fylti 80 ár mánadagin í síðstu viku, doyði seinnapartin í gjár.
Hann var longu ein royndur politikari, tá hann á fyrsta sinni var valdur inn á ting fyri Norðoya valdømi á løgtinsvalinum 8. november í 1984. Heini O. Heinesen hevði fleiri ferðir havt sæti á tingi fyri Finnboga Ísakson, sum hesaferð ikki stillaði upp aftur á løgtingsvalinum. Finnbogi hevði røkt løgtingssessin fyri Norðoya valdømi síðani 1966.
Mestu politisku royndirnar hevði Heini O. Heinesen tó úr kommunlapolitikki. Hann var um hetta mundið formaður í Kommunufelagnum, og hann hevði verið bygdarráðslimur í Kunoyar kommunu í 16 ár – harav í tey átta sum bygdarráðsformaður.
Í samrøðu við málgagnið hjá Tjóðveldisflokkinum, 14. September, tann 10. november i 1984 segði Heini O. Heinesen, at tað fór at vera ein avbjóðing at loysa Finnboga Ísakson av sum løgtingsmann, men atpolitikkurin verður helst ikki tann sami.
Heini O. Heinesen varð valdur við 175 persónligum atkvøðum ta ferðina. Tjóðveldisflokkurin fekk tilsamans 646 atkvøður í Norðoya valdømi. Fólkaflokkurin var størstur við 849 atkøvðum, Javnaðarflokkurin nummar tvey 759 og Tjóðveldisflokkurin nummar trý við 646. Fjórða tingsessin fekk Sjálvstýrisflokkurin við 478 atkvøðum.
Heini O. Heinsen sigur víðari í samrøðuni við 14. September, at hann hevði roknað við einum góðum vali, men at tað ikki var ætlanin, at hann skuldi vera bestur.
–Hesaferð høvdu vit einki leiðaravalevni sum so, og mettu okkum á jøvnum føti hvørt við annað, segði hann.
Tá vit minnast Heina O. Heinsen sum ein lokalpolitikara, sum stríddist fyri sínum valdømi, so er tað helst ikki heilt av leið – í øllum førum ikki í mun til tað, sum Heini O. Heinesen sjálvur ætlaði, tá hann varð valdur á ting.
Hann segði í samrøðuni við 14. September, at munur fór at vera á politikkinum hjá sær og hjá Finnboga Ísakson.
– Har Finnbogi var meira ein politikari fyri alt landið, eri eg sjálvur meira ein politikari fyri mítt valdømi. Men við hesum er ikki sagt, at eg fari at avmarka meg bert til at arbeiða fyri Kunoyar bygd, sum onkur vidi vera við, segði hann.
Heini Oyolvur Heinesen var føddur 6. august 1938 í Kunoy.
Hann var sjómaður 1954–1955 og var síðan í snikkaralæru í Klaksvík til 1959. Starvaðist sum byggimeistari 1967–1977 og vegaformaður hjá Landsverkfrøðinginum 1978–1988.
Heini O. Heinesen var í eitt mannaminni bygdarráðslimur í Kunoy og borgarstjóri í kommununi 1977–2008 og varaborgarstjóri 2009–2012, og røkti hann eitt skifti aftur borgarstjórasessin. Sum lokalpolitikari var hann eisini formaður í Føroya Kommunufelag 1983–1985.
Heini O. Heinesen hevði nógv álitisstørv, bæði í Norðoya Tjóðveldisfelag og í Tjóðveldisflokkinum. Hann var eisini formaður í Tjóðveldisflokkinum frá 1994–2000 og formaður floksins á tingi 1994–2004. Hann var valdur á Føroya Løgting fyri Norðoya valdømi á løgtingsvalunum í 1984, 1988, 1990, 1994, 1998 og 2002. Hann fall á valinum í 2004 fyri Karsten Hansen, sum hevði umboðað flokkin í landsstýrinum í seks ár.
Men tá Føroyar gjørdust eitt valdømi í 2008 stillaði Heini O. Heinesen uppaftur og varð valdur við ikki færri enn 415 atkvøðum sum nummar seks á listanum hjá Tjóðveldi. Á valinum í 2011 var Heini O. Heinesen ov stuttur at gerast millum tey seks, sum tá vórðu vald at umboða flokkin á tingi.
Heini O. Heinesen fekk heiðurin at seta løgtingið á fyrsta fundi eftir løgtingsvalið í 2008 sum ellisformaður, um fyriskrivað er, skal elsta fólk seta nývalda Løgtingið.
Tá var Heini 69 ára gamal.
Heini O. Heinesen giftist Honnu Adam á 70 ára føðingardegi sínum í 2008. Hanna doyði í 2016.
Seinastu árini búði Heini O. Heinesen á Norðoya Ellis- og Røktarheim.


text:
Jógvan uttan Geil, slektaður úr Kálgarði, hevði til vana um vetrarkvøldini at ganga niðan í Laðangarð. Ofta, tá ið hann kom heim aftur til sín sjálvs, út um geil, sá hann huldumann standa í túninum; men einki ilt gjørdi hin heidni honum. Tá ið børnini grótu um kvøldini, rópaði Jógvan, sum kom úr Laðangarði, at tey skuldu tiga inni og ikki leika so í, tí hin gamli undir Liðasteini gekk í túninum. So tagdu óvitarnir og tordu ikki at larma. Huldumaðurin var vanur at ganga um kvøldini í niðasta Kálgarð (sum nú sodnhús er) til kálgarðsbóndan, Jógvan, bróður Jógvans uttan Geil. So hendi tað seg einaferð í einum brúdleypi, sum stóð í Kálgarði (sonur Jógvans giftist við einari gentu úr Øravík), at, meðan tey dansaðu um kvøldið, kom huldumaðurin inn í roykstovuna. Høg var roykstovan, men so stórur var hin heidni, at hann legði hendurnar niður á bitan og toygdi seg framyvir. Eina løtu varð hann standandi, fór so avstað og sakaði ongan. Mamma brúðrina, Marjun í Ólavsstovu (í Øravík), var framsíggin. Hon segði frá, at hon sá huldumannin standa fyri durunum í Kálgarði.
Eftirsíðani, helst um vetrarkvøldini, gekk huldumaðurin ofta oman í Kálgarð. Kálgarðsjógvan las altíð aftanlestur, men kom huldumaðurin inn, legði hann bókina frá sær, um enn hann var mitt í lestrinum. Eitt kvøld, sum Jógvan sat og gjørdi bøn, kom hin heidni inn; hin kristni legði bókina frá sær og fór út. Síðan fóru báðir avstað, hin heidni undan og hin kristni aftaná. Nú sigur hin heidni, at hetta er síðsta kvøldið, ið teir finnast báðir. Hin kristni spyr hví. Hann er so gamal, sigur heiðin, og fer nú at doyggja; bert eina tonn hevur hann eftir í heysi. Sjálvur níggjundi hevur hann verið í húsi, men øll eru deyð frá honum, og hann hevur grivið tey; men nú kemur hann sjálvur at liggja rotin inni, tí hann er einsamallur eftir og eingin at grava hann. Eisini segði hann Jógvani, at tey tvey neytini í fjósi hansara góvu onga mjólk av tí, at konufólkini, ið gingu at mjólka teimum, bannaðu so illa. Ikki sóust teir aftur síðani, hin heidni og hin kristni.


text:
Sunnudagin, 26. november klokkan 14.00 fer Vencil og alt hansara harkalið á pallin í Norðurlandahúsinum. Ein heilur tími stendur í navni Vencils. Henda tíman fáa áhoyrararnir møguleika at hoyra, hvat ritstjórarnir halda um Vencil, tað verður ikki bara reyp, siga teir, og tøl verða løgd á borðið, har vit fáa at vita, hvat er […]
Hetta er tíðin, tá ið føroysku lesihestarnir draga bøkurnar heim. Forløgini hava spílað seg út, og tey royna tað dýrasta tey eru ment at fáa allar bøkurnar út til bókadagarnar, sum verða hildnir síðsta vikuskiftið í november. Á hvørjum ári kunnu lesihestarnir afturat øllum hinum bókunum gleða seg til, at ein nýggjur Vencil kemur […]
22. november í 1963, klokkan 12.30 lokala tíð í Dallas, Texas í USA var ein skottilburður, sum skakaði allan heimin. Spyrt tú fólk, sum lurtaðu eftir føroyska útvarpinum tann dagin, so siga tey seg væl og virðiliga minnast, hvar tey vóru, tá ið John Fitzgerald Kennedy varð skotin. Nógv rumbul varð um morðið, um hvør […]
Vikuskiftið, sum nú kemur, verður stóra bókavikuskiftið. Komandi vikuskiftið verða bøkurnar, orðini og høvundarnir handan orðini í Norðurlandahúsinum. Fyri tann bókagóða er hetta sum at sleppa einum lesihesti inn í bókastallin. Sjálvandi er Vencil eisini á skránni. Sunnudagin klokkan 14.00 kunnu tit fáa nógv gott at vita um Vencil, og upplestur verður eisini. Nærri skrá […]
Ársins seinna hefti av Varðanum er komið út. Mentanarritið er sent til haldarar og verður í bókasølum í næstu viku. Millum greinarnar hesaferð eru portrettsamrøða við Tórodd Poulsen, grein um býarvøkstur í Havn eftir Erland Viberg Joensen, grein um føroyavinin John West eftir Óla Olsen og fyrilestur um norska tilknýtið hjá Hans Andriasi Djurhuus eftir […]


text:
- Tíðindi, mentan og ítróttur
BankNordik hækkar gjald fyri sethúsatrygging
BankNordik samtakið heldur fram við at hækka gjøld.
Trygd hevur boðað viðskiftafólkum sínum frá, at tryggingin fyri sethús hækkar upp til 500 krónur um árið.
Orsøkin er, sigur Trygd, at fleiri skaðafráboðanir eru nú. Í fjør fekk Trygd 33 prosent fleiri skaðafráboðanir enn í 2019.
Serliga er talan um stormskaðar.
Harafturat er byggitilfar vorðið dýrari.
12,5 mió. kr. í avlopi
Tryggingarfelagið Trygd hevði 12,5 mió. kr. í avlopi fyri skatt í fjør.
Úrslitið í 2019 var 18 mió. kr.
Skaðaendurgjøldini vóru 15 milliónir krónur størri í fjør enn í 2019.
Í 2019 vóru endurgjøldini 69 mió. kr. Tey vóru 84 mió. kr. í fjør.
Sí eisini


text:
- Tíðindi, mentan og ítróttur
Við Tórði á túri
Í sendingini "Við Tórði á túri", sum verður send í Útvarpinum mánadag klokkan 17:05, vitjar Tórður Mikkelsen við mikrofonini bygdir og býir kring landið og varpar ljós á gerandisdagin hjá fólki.
Forvitnið er drívmegin og evni, ið ikki skapa yvirskriftir í miðlunum, hava mangan stóran týdning fyri fólkið á staðnum.
Tað eru nógvar smærri bygdir kring landið, sum sjáldan fáa pláss í miðlunum, men sum avgjørt hava sína søgu. Og hvørt menniskja hevur eina søgu at fortelja. Tað hoyra vit í reportasjunum í Útvarpinum mánadag klokkan 17:05.
Fyri at skapa eina variatión í sendingunum, vitjar Tórður Mikkelsen viðhvørt býlingar og ávísar gøtur. Hann hevur eisini lýst serlig tiltøk, m.o. Bindifestivalin og Sjómannadagin, og onkuntíð er hann á túri í øðrum londum.


text:
Í dag hoyra vit fyrstu sending um leikin - Hvør er kongur í Kongagøtu. Hetta er ein leikur, sum Elin á Rógvi hevur skrivað og leikstjórnað. Næmingar í 1. 2. 3. og 4.flokki eru við. Eisini eru næmingar úr 6.flokki við í rokkbólkinum. Í dag greiða tey frá leikinum. Barnaútvarpið hesa vikuna snýr seg um leikin, og vit fara at senda framførslurnar, sum vóru í Norðurlandahúsinum fyri páskir.
Hvør er kongur í Kongagøtu
Umleið 150 børn í kommunuskúlanum í Havn, venja í hesum døgum leikin "Hvør er kongur í Kongagøtu?". Framførslur verða í komandi viku
Brotmyndalistin "Hvør er kongur í Kongagøtu?" er ein samanrenning av tónleiki, myndlist, drama, grafikki, ljóði, ljósi, dansi og rørslum. Upprunaliga skuldi hetta verða ein sangleikur.     Í staðin fyri hevur leikurin ment seg til eina sokallaða brotmyndalist, har tíggju føroyskir sangir verða sungnir. Allir tíggju sangirnir verða á leiklistarligan hátt samantvinnaðir til eina heild frá sangi til sang við styttri og longri dialogum.
Aðrir partar
Í dag hoyra vit fyrsta part av leikinum - Hvør er kongur í Kongagøtu. Næmingar í Tórshavnar Kommunuskúla framføra. Elin á Rógvi skrivaði og leikstjórnaði. Jón Svein Heinesen var tøkningur
Í dag hoyra vit annan part av leikinum - Hvør er kongur í Kongagøtu. Næmingar í Tórshavnar Kommunuskúla framføra. Elin á Rógvi skrivaði og leikstjórnaði. Jón Svein Heinesen var tøkningur
Í dag hoyra vit triðja part av leikinum - Hvør er kongur í Kongagøtu. Næmingar í Tórshavnar Kommunuskúla framføra. Elin á Rógvi skrivaði og leikstjórnaði. Jón Svein Heinesen var tøkningur
Í dag hoyra vit fjórða part av leikinum - Hvør er kongur í Kongagøtu. Næmingar í Tórshavnar Kommunuskúla framføra. Elin á Rógvi skrivaði og leikstjórnaði. Jón Svein Heinesen var tøkningur
Í dag hoyra vit samlaðu framførsluna, sum var í Norðurlandahúsinum. Elin á Rógvi skrivaði og leiktsjórnaði. Hilmar Joensen, eigur hugskotið. Ann.Mari av Skarði er samskipari. Gunn Reginsdóttii Joensen lærdi tey at dansa. Leif Hansen lærdi tey at syngja í kóri. Angelika Nielsen stjórnaði orkestrinum og Petur Mohr Reinert stílaði fyri rokkorkestrinum. Jón-Svein Heinesen var tøkningur


text:
Jens Guttesen (1916-1996)
Poul Jóhan Djurhuus skrivar:
FAGNAÐARLØTA Í EBENEZER
– evnaríkur tónasmiður
Fyri meira enn 90 árum síðani stóð ein 6 ára gamal smádrongur undir grótgarðinum millum gamla Sparikassan og gamla Ebenezer og eygleiddi børnini, sum fóru í sunnudagsskúlan í Ebenezer. Ein ungur maður kemur út á trappuna og bjóðar dronginum í sunnudagsskúla. Drongurin svarar kurteisliga, at hann mátti fyrst spyrja mammu sína.
Hendan dagin byrjaði drongurin at ganga í sunnudagsskúla í Ebenezer, og samstundis varð hetta byrjanin til eitt lívlangt andaligt heim hjá einum heilum systkinaskara og familju.
Talan er um Havnamannin, sum vaks upp á Tinghúsvegnum/Bøkjarabrekku, Jens Guttesen. Ungi maðurin, sum bjóðaði Jens í sunnudagsskúla var Andrew Sloan, sum tá hevur verið millum 25 og 30 ára aldur.
Jens kom til persónliga trúgv á Kristus sum smádrongur, og tann evnaríki tónlistaunglingin, sum vaks upp í einum ríkum tónleikalívi í barndómsheiminum á Tinghúsvegnum, kom skjótt til sjóndar í samkomuni, har Jens kom at mynda kórsangin ein heilan mansaldur. Jens var við, tá sangkórið í Ebenezer var stovnað, sum hann kom at stjórna inntil sonurin Jens Christian tók við, og sum framvegis er oddamaður í Ebenezerkórinum.
100-ÁRA-HALD
Sunnukvøldið 22. mai 2016 var hátíðarlig fagnaðarløta í Ebenezer í samband við, at tað í hesum døgum eru hundrað ár liðin síðani Jens Guttesen var borin í heim. Jens var føddur 23. mai í 1916, og var elstur í systkinaflokkinum, sum taldi 11. Jens andaðist 80 ára gamal tann 17. august í 1996. Hansara borgarliga starv var á skrivstovuni hjá Shell, har hann arbeiddi í 37 ár.
Tað vóru Jens Christian Guttesen, Petur Simonsen, Alexandur Samuelsen og Øssur Berghamar, sum skipaðu fyri haldinum. Meta av Fløtum, sum innleiddi við bøn, undirstrikaði, at talan er um eina fagnaðarløtu. Skráin var, sum vera man, fullsett við sálma- og sangløgum, sum Jens hevur skrivað ígjøgnum sítt langa og ríka tónleikalív, sum Ebenezerkórið, saman við strúkiorkestri, so meistarliga, stjórnað av Jens Christian Guttesen, framførdi fyri fullsettum sali.
JENS OG PETUR
Alexandur og Øssur vístu á tað tætta samstarvið, sum var millum Jens Guttesen og Petur Háberg.
– Jens var lagskrivarin meðan Petur var yrkjarin og sangskrivarin, og teir uppfyltu hvønn annan ómetaliga væl!
Jens og Petur vóru ein “duet,” sum tæntu samkomuni í Ebenezer og samkomunum um alt landið meistarliga væl, hvørs avrik komandi ættarlið eisini vilja njóta ágóðan av. Onkur hevur samanborið tætta tónlistasamstarvið millum Jens og Petur, við samstarvið millum Poul McCartny og John Lennon, tá hugsað verður um alt tað, sum kom burturúr teirra tætta samstarvi.
– sangurin, sum byrjaði í smádronginum á Tinghúsvegnum, bleiv til stóra signing um alt landið……Jens var yndisligi sangari Ísraels, segði Øssur Berghamar í sínum innleggi, sum var komin úr Keypmannahavn til at vera við til fagnaðarløtuna í Ebenezer.
JENS OG FRELSUNARHERURIN
Jens Guttesen dámdi væl horntónleikin hjá Frelsunarherinum, og tað var ikki fyri einki, tá ið Frelsunarherurin í Føroyum hátíðarhelt 50 ára dagin, at Jens komponeraði eitt tónleikastykki, sum hann ognaði Frelsunarherinum. Orkestrið hjá Frelsunarherinum, var boðið við til fagnaðarløtuna í Ebenezer, og eitt tað fyrsta ein hoyrdi hetta kvøldið í Ebenezer vóru hornblásararnir hjá Frelsunarherinum, sum blástu Svínoyarmarsjin hjá Jens á sín eyðkenda hátt, og harvið var fagnaðar-og minnisløtan sett. Jens komponeraði hetta tónleikastykkið undir eini vitjan í Svínoy í august mánaða í 1960.
JENS OG ZACHARIAS
Zacharias Zachariassen var boðin at koma við íkøstum til hátíðarhaldið, tí eisini hann og Jens hava havt tætt samstarv, tá tað kemur til lag- og sangskriving. Zacharias upplýsti, at Jens hevur gjørt løg til 17 av hansara sangum. Zacharias segðu um Jens, at “hann var ikki bert tónaskald, men hann kundi eisini yrkja, og hann var ein meistari at spæla við orðum, sum m.a. kemur fram í eini yrking hann skrivaði til konu sína Pavlu.” Tá Zacharias hevði lærupláss í Havn fyrst í fimtiárunum, kom hann nógv í heimið hjá Pavlu og Jens í Tórfinsgøtu úti í Grønlandi, og vinarlagið teirra millum menti seg til eitt á mangan hátt skapandi tónlistasamarbeiði.
JENS OG SUNNUDAGSSKÚLALÆRARIN
Jens var eisini sunnudagsskúlalærari í Ebenezer, og gjørdi løg til fleiri sunnudagsskúla- og barnasangir. Tað var Victor Danielsen, sum skrivaði barnasangin, Gud hvønn ein smáfugl hevur skapt, og Jens smíðaði lagi til sangin. Ein høgt elskaður barna- og sunnudagsskúlasangur, sum enn verður nógv sungin í sunnudagsskúlum og á Zarepta.
Undirritaði minnist sínar sunnudagsskúlalærarar í gamla Ebenezer. Hesir vóru Ingálvur av Reyni, Maria Shell og Jens Guttesen. Minnist Jens sum ein góðan, hugnaligan og blíðan sunnudagsskúlalærara, sum við stórum litmyndum á rullu, meiri líkt eini stórari kakurullu, royndi at prenta bíbliusøgurnar inn í okkum sunnudagsskúladreingir. Hóast ein ikki júst minnist hvørjar søgurnar vóru, so ivast ein ikki í, at her varð sáað tað góða sáðið, sum seinni hevur givið ávøkst.
Onkur av luttakarunum nevndi, at tað var Jens, ið segði hesi kendu orðini: “Hann, sum einki krevur, men gevur, hann hevur!”
Fagnaðarløtan endaði við, at Ebenezerkórið sang Harri Herskaranna, sum er eitt av teim djúpu sporunum, sum samstarvið millum Jens og Petur Háberg hevur sett eftir seg so leingi Føroyar standa.
Tað var svigarsonur Jens, Petur Simonsen, sum endaði fagnaðarløtuna í salinum. Hann takkaði øllum, sum vóru komin, og bjóðaði til nátturða í niðara sali, har borðreitt var við m.a. føroyskum viðskera – og góða prátið gekk dúgliga millum fólkið, sum hevði leita sær inn í Ebenezer 100 ár eftir føðingardag Jens Guttesens!
FAKTA UM JENS GUTTESEN:
– føddur 23. mai 1916
– elstur av 11 systkjum
– foreldur: Jens Christian Guttesen, vanliga róptur Kisan. Mamman, sum kallaðist Jóhanna, var úr Skálavík.
– vaks upp á Tinghúsvegnum/Bøkjarabrekku
– kom til persónliga trúgv á Kristus sum smádrongur
– Ebenezer gjørdist hansara andaliga heim
– skrivstovuútbúgving á Dómarakontórinum
– skrivstovumaður hjá Shell í 37 ár
– giftist við Pavlu, dóttur Jóhonnu Katrinu og Jens Christian Dam í Tróndargøtu í Havn.
– búsettust í Tórfinsgøtu úti í Grønlandi
– børnini eru: Jóna Rasmussen, Katrin Mørkøre, Gunrið Simonsen og Jens Christian Guttesen.
– stjórnaði Ebenezerkórinum í mong ár
– komponeraði Svínoyarmarsjin úti í Svínoy í august 1960
– komponeraði Harmaljóð eftir flogvanlukkuna í Mykinesi 26. september 1970
– úr starvi hjá Shell í 1976 60 ára gamal, og ognaði pensjónsárini til tónleikin.
– 1988 gav út bókina Ljómur og Lag
– abbabørn 13
– langabbabørn 23
– andaðist 17. august 1996 80 ára gamal
Signað verði minnið eftir tónaskaldið Jens Guttesen!


text:
Wikipedia:Hendingar/27. mars
Hin 27. mars:
- 1794 - Amerikanski herflotin (myndin) verður settur á stovn.
- 1979 - Plátufelagið Sun Records verður sett á stovn í Memphis í Tennessee, har seinni stóru stjørnur sum Elvis Presley, Jerry Lee Lewis ella Johnny Cash fara at spæla inn sínar plátur.
- 1979 - Sclerosufelagið stovnað.
- 1981 – Solidaritetsrørslan Solidarność í Póllandi stílar fyri einum ávaringar verkfalli, ið er tað størsta í søguni hjá Eysturblokkinum, har ið 12 milliónir póllendingar fóru frá arbeiði teirra í fýra tímar.
- 2015 - Fuglfirðingurin Jógvan Joensen gjørdist nummar tvey í X Factor Danmark 2015. Emilie Esther vann sangtalentkappingina hjá DR.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Halgi og frídagar skúlaárið 2021/22
Summarfrítíð Leygardagin 19. juni – týsdagin 17. august
Heystfrítíð leygardagin 9. okt. - sunnudagin 17. okt. (vika 41)
Frí/læraradagur Hósdagin 11. nov.
Jólafrítíð Mikudagin 22. des. – týsdagin 4. januar
Føstufrí Mánadagin 28. febr. Týsdagin 1. mars
Páskafrítíð leygardagin 9. apríl – mánadagin 18. apríl
Flaggdagur 25. apríl
Dýri Biðidagur fríggjadagin 13. mai
Kr. Himmalsfaradagur hósdagin 26. mai
Hvítusunnufrítíð Leygardagin 4. juni – mánadagin 6. juni
Summarfrítíð Mikudagin 22. juni – mikudagin 17. august
Allir nevndu dagar verða roknaðir sum frídagar.
Landsroynd: 4.- og 6. flokkur týsdagin 3. mai – hósdagin 5. mai
Skrivlig próvtøka: Fríggjadagin 20. mai – mikudagin 25. mai
Munnlig próvtøka: Mikudagin 1. juni - fríggjadagin 17. juni
Prógvhandan 9. og 10. flokkar Mánadagin 20. juni


text:
Thordis Hansen, Sonni Djurhuus, Anni Joensen og June-Eyð Joensen - Skúlin við Streymin
Føroyar eru 18 oyggjar, sum liggja í Norðuratlantshavinum millum Noreg, Ísland og Skotland. Føroyar eru í ríkisfelagskapi við Danmark og Grønland.5
Føroyar eru ein tjóð, og flagg okkara eitur Merkið. Tað varð teknað í 1919, men varð ikki viðurkent fyrr enn 25. apríl 1940. Síðani 1947 hevur 25. apríl verið hildin sum flaggdagur føroyinga.7
Nýggja skjaldramerki Føroya er av einum veðri á bláum skjøldri, sum løgmaður, stjórnarráð og sendistovur brúka. Veðrurin hevur verið innsigli hjá løgmanni síðani miðøldina og var eisini á tí fyrsta føroyska flagginum, sum vit vita um.9
Tórshavn er høvuðsstaður í Føroyum og millum minstu høvuðsstaðir í heiminum. Her er løgtingið, almenna umsitingin og mangt annað, sum vanligt er í einum býi.11
Tað búgva okkurt um 50.000 fólk í Føroyum. Fyrstu ferð fólkatalið fór upp um 50.000 var í 2017. Nógvir føroyingar búgva eisini í øðrum londum, bæði í Norðurlondum og úti í heimi.13
Í Føroyum tosa vit føroyskt. Hóast føroyskt er eitt lítið mál, so er tað eitt mál við nógvum málførum. Bókstavurin “ð” er bara til í føroyskum og íslendskum skriftmáli. Tó hevur “ð” onga úttalu á føroyskum longur.15
Ólavsøka er tjóðarhátíð okkara. Hon verður hildin 28.-29. juli í Tórshavn. Á ólavsøku verður tingið sett, og nógvir føroyingar koma saman hesar dagarnar til ymisk tiltøk.17
Føroysku klæðini eru tjóðbúni okkara. Føroysk klæði verða brúkt til nógv ymisk høvi, eitt nú á ólavsøk, til brúdleyp og føroyskan dans.19
Føroyskur dansur stavar úr miðøldini. Hetta er ein dansur uttan ljóðføri, ístaðin kvøða vit. Kvæðini siga ofta søgur um hetjur úr gomlum døgum.21
Fuglalívið í Føroyum er ríkt. Umleið 54 fuglasløg eiga her um summarið. Eitt teirra er tjaldrið, sum er tjóðfuglur okkara. Sagt verður, at tjøldrini koma á grækarismessu 12. mars, og hesin dagurin verður eisini hildin.23
Vanligasti vøksturin er graslendi. Tað vaksa okkurt um 400 plantusløg í Føroyum. Eitt teirra er sóljan, sum eisini er tjóðarblóma okkara. Hon blómar í mai og juni.25
Ferðavinnan er í vøkstri. Nógv ferðafólk leita sær til Føroya at uppliva náttúruna, mentanina og matin. Størstu vinnurnar eru tó fiskivinnan og alivinnan.27
Foto/ Myndir/ Asseq/ Valokuva/ Guvvieh/ Nuotraukos/ Photo:
S1: EileenSanda + Erik Christensen commons.wikimedia.org + RAV - pixabay.com
S1+10+24+28: Thordis Dahl Hansen
S4+14+26: Postverk Føroya - Philatelic Office - commons.wikimedia.org
S6: Birgir Kruse
S8: Marmelad - commons.wikimedia.org
S12: Erik Fløan - commons.wikimedia.org
S16+20: Eileen Sandá - commons.wikimedia.org
S18: Erik Christensen - commons.wikimedia.org
S22: Silas Olofson


text:
Esport.fo er ein heimasíða, ið hevur til endamál at samansjóða føroyingar, sum hava áhuga innan
Esport.
Í tí samanhangi verður skipað fyri kappingum og FoGames. Vit fara at skriva skriva greinar á
føroyskum og hava eitt føroyskt forum koyrandi, har kjakast verður um evnir, sum hoyra til Esport.
Dentur verður lagdur á CS:GO, League of Legends, Dota 2 og Hearthstone at byrja við.
Hvørt hóskvøld til sunnukvøld verður skipað fyri FoGames um kvøldið frá 20.00 24.00.
FoGame er tá ið 10 føroyingar møtast í einum spæli fyri at spæla ímóti hvørjum øðrum.
Kappingarnar kunnu fevna yvir 1 dag til nakrar mánaðir.
Roynt verður at fáa vinningar til allar kappingarnar.


text:
Rúsdrekkasøla Landsins – Skálatrøð 14 - Postboks 3069 - FO-110 Tórshavn - Tel (+298) 340400 - Fax (+298) 340490 - V-tal: 408638 - teldupost: rusan@rusan.fo
Nøkur farspor eru neyðug og eru við til at tryggja, at síðan riggar. Umframt hesum nýtir síðan hagfrøðilig farspor, sum hjálpa eigaranum av síðuni at skilja brúksmynstri.
Tú kann altíð taka samtykkið aftur. Hetta gert tú við at trýsta á ikoni niðast til vinstru á síðuni.
Neyðug farspor tryggja, at tað ber til at navigera runt á síðuni og geva atgongd til trygg øki á síðuni. Uttan hesi farspor vildi síðan ikki rigga, sum hon skal.
Hagfrøðilig farspor hjálpa eigaranum av síðuni at skilja, hvussu vitjandi brúka síðuna við at savna inn og fráboða upplýsingar.


text:
Spinnaríið
Spinnaríið var bygt í 1940’unum, og er sermerkt av tí tíðini. Undir krígnum var lítið av byggitilfari at fáa, men ríkiligt var til av sementi. Spinnaríið er tí stoypt, alt sum tað er. Spinnaríið var, sum navnið sigur, eitt spinnarí. Seinni hevur tað verið brúkt til mangt og hvat, og hevur m.a. hýst eini sølustevnu og verið brúkt sum timburgoymsla.
Spinnaríið var illa farið, tá fólk fyri nøkrum árum síðani fóru at seta tað í stand. Nú verða konsertir, fyrilestrar, føðingardagar, brúðleyp og nógv annað hildið í Spinnarínum. Á loftinum hevur Klaksvíkar Sjónleikarfelag spælt sjónleikin Kraddarin.
Set teg í samband við Norðoya kunningarstovu, um tú ynskir at leiga Spinnaríið.


text:
- Tíðindi, mentan og ítróttur
Kvørnin
Í Kvørnini verða tónleikaútgávur umrøddar. Serliga eru tað nýggjar føroyskar útgávur, men stundum sleppur útlendskur tónleikur framat. Sendingin er skipað sum pallborðsorðaskifti.
Við grøna borðið í útvarpsstovuni eru vanliga vertur og trý tónleikaáhugað. Nakað av útskifting er við borðið. Tað eru umleið seks fólk, ið skiftast um at taka lut.
Fyritreyt fyri at sita við pallborðið í Kvørnini er brennandi áhugi fyri tónleiki, dirvi og hugur at siga sína hjartans meining.


text:
Stjørnumerki - Ljónið
Eitt stjørnumerki er sett saman av fleiri stjørnum, sum saman skapa eina mynd.
Stjørnuspekin í vesturheiminum brúkar vanliga 12 tekin. Út frá tínum føðingardegi hoyrir tú til eitt stjørnumerk, ið hvørt sær hevur eina lýsing av tíni persónligheit og stjørnuspá til júst tað tíðarskeiðið og tað stjørnumerkið.
Vit hava teknað hesi stjørnumerkini og gjørt eina plakatrøð við teim 12 stjørnumerkjunum. Tú kanst frítt á plakatini velja stjørnumerki við ella uttan føroyskt heiti ella við tín føðingardegi.


text:
Hettar er ein bólkur fyri tey, sum hava havt ryggja- og nakkatrupuleikar í longri tíð. Møguliga hevur tú fyrst fingið viðgerð hjá einum fysioterapeuti, og vilt síðan hava gott av uppvenjing í nakrar vikur ella mánaðir aftaná.
Áðrenn tú fært loyvi at byrja í bólkinum, skalt tú gjøgnum eina gjølla fysioterapeutiska kanning hjá einum av okkara fysioterapeutum. Hettar fyri at tryggja at tú ert egna/ur at koma við í bólkin, og fyri at tú skalt fáa sum best burturúr.
Vænt verður 2 ferðir 1 tíma um vikuna í 12 vikur.
Ring 312131 fyri at frætta meir.


text:
Lítliglámur
Xenodermichthys copei (Gill, 1884)
Stødd: Lítliglámur verður ikki longri enn 20 cm.
Dýpi: Hann er á 100 m, niður á 2650 m dýpi, vanliga í hellingunum.
Litur: Hann er svartur.
Teinar: R 27-31; G 26-30.
Lýsing: Lítliglámur er lítil fiskur, tjúkkastur um uggafjaðrarnar. Høvdið er minni enn 1/3 av standardlongdini. Gronin er stutt og kubbut. Eygnatvørmátið er longri enn gronin. Yvirkjafturin kemur inn mitt undir eyguni. Hann hevur eina ryggfjøður og eina gotfjøður. Tær sita afturi á sporlinum. Hann hevur ikki roðslu. Nógv heilt smá ljósgøgn eru óregluliga runt á fiskinum.
Eyðkenni: Liturin, stutta gronin og stóru eyguni.
Týdningur: Lítliglámur hevur ikki vinnuligan týdning.
da: Kortsnudet glathovedfisk, en: Bluntsnout smooth-head, ís: Bersnati
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Á hesi temasíðu er evnið Holocaust og onnur fólkadráp, sum støðugt fara fram. Á síðuni eru almennir upplýsingar, undirvísingarupplegg og slóðir til tilfar í Námi at brúka í skúlanum.
Tað var undir seinna heimsbardaga, at umleið 6 milliónir jødar umframt fólk frá øðrum minnilutabólkum, so sum samkynd, vórðu dripin. Hetta verður kallað Holocaust.
27. januar minnast vit Holocaust. Henda dag í 1945 fríaði Reyði herurin hjá Sovjettsamveldinum jødarnar og onnur kúgað fólk úr týningarleguni Auschwitz.
Umráðandi er at minnast til, at forfylging og fólkamorð ikki eru ein veruleiki, sum endaði saman við øðrum heimsbardaga í 1945, men heldur støðugt á.
Hetta undirvísingarupplegg vendir sær til næmingar og lærarar í hádeild. Vit lýsa norrøn symbol og estetikk í heavy rokktónleiki og filmi, eini øl-etikett og greina, hvussu holocast verður lýst í einum úrvaldum video.
Tið:
4 tímar (2 dupulttímar)
Tilfar:
Rokkvideo. Sabaton: The Final Solution (2010)
Rokkvideo. Týr: The Lay of Our Love (2014)
Tilfar á netinum, sum víst verður til niðanfyri.
1.-2. tími:
Í hesi undirvísingargongd er endamálið at hyggja eftir, hvørji merki vit brúka, beinleiðis ella óbeinleiðs, fyri at hoyra til í einum felagsskapi. Tá felagsskapurin er greiður og merktur, so øll síggja hann, kunnu vit brúka hann á ymsan hátt. Inneftir kunnu vit kenna okkum heima í einum góðum og natúrligum tulkingarfelagsskapi, úteftir kunnu vit í ringasta føri eyðmerkja tey, sum vit einki vilja hava við at gera, tí vit halda ikki, at tey hava rætt at liva. Í leitanini eftir merkjum, sum geva okkum ein serligan samleika, steðga vit fyrst við eina øl-etikett frá Orknoyggjum. Hvussu eitur ølin? Hvør er stílurin á etikettini? Er hetta skemt ella tilætlað hetjudyrkan? Hvør er søgan, sum fylgir við, um tú drekkur júst hesa øl? Kunnu vit forførast til at hugsa okkum, at vit verða stór og sterk, um vit luttaka í onkrum serligum, sum bara er fyri úrvald? Hvat merkir tað, at vit eru millum tey úrvaldu? Hvørji eru so hini, sum ikki eru úrvald?
Føroyski rokkbólkurin Týr spælir harmoniskan rokktónleik við støði í kvæðum og sagnum um hetjur. Í hesum føri hyggja vit í felag eftir filminum The Lay of Our Love (2014). Hvør er tónleika- og myndastílurin? Hvat er evnið? Hvussu er býtið millum menn og kvinnur? Hvør er sterkastur í søguni? Hvør er vakrastur í søguni? Takið saman um leiklutirnar, og skrivið eitt ummæli av sanginum og stílinum, so sum hann sæst á filminum.
3.-4. tími:
Tosið stutt saman í flokkinum um seinna heimsbardaga. Hvørjir vóru partarnir í krígnum, hvussu leingi vardi kríggið? Vóru Føroyar á nakran hátt við í krígnum?
Takið síðan støðu til, hvørja menniskjafatan nasistar høvdu av jødum undir krígnum.
Vit hyggja eftir stutta treylaranum til amerikanska filmin American History X (Tony Kaye, USA 1998, 2 min). Hvar eru vit í tíð og landafrøði? Hvør er kjarnin í søguni? Hvat er sjónligasta eyðkennið fyri høvuðspersónarnar? Hvussu síggjast teirra eyðkenni? Hví brúka samfelagsligir bólkar serlig eyðkenni?
Eftir kanningararbeiðið skifta vit orð í felag í flokkinum um, hvussu nasistar undir krígnum mundu meta norðbúgvar. Roynið at kanna í bókum og hjá listakønum, um tit finna jaligar ella neiligar tilsipingar til norðurlendskar gudar og symbol, sum til dømis Valhøll. Eru symbol eintýðug, ella kunnu tey misbrúkast, at ímynda nakað, ið ikki var ætlanin? Kannið ætlanina Lebensborn, sum Himmler setti í verk í 1935, og knýtið, sum var til Noregs.
At enda hyggja vit eftir The Final Solution (2010), sum er rokkvideo hjá svenska heavy rokkbólkinum Sabaton. Filmurin varir 5 minuttir, hevur enskan undirtekst og er um holocaust.
Kannað eftir, hví sangurin eitir The Final Solution. Hvat merkir heitið? Stendur tað mát við tað, sum vit fáa innlit í? Hevur heitið nakran týdning fyri søguna um holocaust?
Tann útsøgn, sum er í hesum video, sampakkar hon við tað fatan, ið tú hevur av tónleikarum, sum spæla ymisk sløg av heavy rokk og teimum, sum burturav lurta eftir sama tónleiki? Er hetta rokkvideo upplýsing, heldur enn snaring av veruleikanum?
Hvørjum kenslum situr tú eftir við, tá sangurin hjá Sabaton The Final Solution er liðugur? Skriva eitt stutt ummæli, har tú tekur støðu til, um hetta er ein effektivur máti at siga okkum frá um holocaust.


text:
Trivnaðurin best á Heilsuskúlanum
Kanning av sálarheilsuni í miðnámskulum í Føroyum, sum Annika H. Davisen og Súsanna O. Skaale hava gjørt
Brot úr kanningini:
Næmingarnir á Fiskivinnuskúlanum í Vestmanna siga seg hava lægsta trivnaðin (49,0; SD = 9,3), ímeðan næmingarnir á Heilsuskúlanum í Suðuroy hava hægsta trivnaðin (55,5; SD = 10,4).
Sum nevnt eru føroysku miðnámsskúlarnir ymiskir – tað serliga við Heilsuskúlanum er, at næmingarnir eru væl eldri enn hinir miðnámsskúlanæmingarnir (miðal aldur = 35,6 ár; SD = 12,0). Tí kannaðu vit, um aldur í sær sjálvum hevði eina ávirkan á sálarheilsuna hjá miðnámsskúlanæmingum. Vit gjørdu eina regressiónsanalysu (WEMWBS miðal stigatalið var tann bundni variabulin og aldur tann óhefti), ið vísti ein signifikantan samanhang ímillum stigatal og aldur (p = 0.002). So hvørt sum aldurin økist við einum ári, økist sálarheilsan við 0,1 stigatali.
https://www.gransking.fo/fo/tilfeingi/tidindi/salarheilsan-hja-midnamsskulanaemingum-kannad/
Sí úrslit av kanningini her:
psykolog.fo/upload/tinymce/702fb479be689d869d4bdcacdc16de30fc967cd0.pdf


text:
Bygdaráðið í Nes kommunu avsetti í fíggjarætlanini fyri 2020 og í 2021 pening til eina pumputrýstskipan, sum skal bøta um vatntrýstið, m.a. á Brekkukletti, Svangaskarði og á Høganesvegi.
PB Consult hevur veitt kommununi ráðgeving.
Eitt lítið hús, sum hýsir skipanini, er bygt millum vatnbrunnarnar við Regnavegin. Byggivirkið KBH hevur staðið fyri byggingini, meðan Tekniska deild hevur gjørt økið byggiklárt.
Blikksmiðjan hevur sett pumpuskipanina upp, meðan Tekniska deild hevur gjørt leiðingsarbeiðið.
Nú er pumpuskipanin tikin í nýtslu. Nes kommuna fegnast um at hava loyst hesa avboðingina.


text:
Nýtt
Hagtøl yvir næmingar á Heilsuskúla Føroya 2010 - 2020
Heilsuhjálparanæmingar 2010-2020* Ár Suðuroy Suðurstreymoy og Kollafjørður Norðurstreymoy Sandoy Eysturoy Norðuroyggjar Vágar Tils. 2010 14 9 7 3 2 10 2 47 ...[more]
Prógvhandan
Í dag hava 6 heilsuhjálparar fingið prógv á Heilsuskúla Føroya. Vit ynskja teimum hjartaliga til lukku við útbúgvingini og alt tað besta. Frá vinstru: Sissal Poulsen, Vágur, Bergunn Holgarsdóttir, Vestmanna, Elisa...[more]
Vegleiðaraskeið
Hvørt ár verður skipað fyri vegleiðaraskeiðið á Heilsuskúla Føroya fyri heilsuhjálparum og heilsurøktarum. Endamálið við skeiðnum er at geva luttakarunum førleikar at vegleiða okkara næmingum, sum fara í starvsvenjing kring...[more]
28/1 fingu 9 heilsurøktarar prógv á Heilsuskúla Føroya.
Tórsdagin 28/1 fingu 9 heilsurøktarar prógv á Heilsuskúla Føroya. Vit ynskja teimum hjartaliga til lukku og blíðan byr. Aftast frá vinstru: Asta Sørensen, Porkeri, Laila R. Djurhuus, Leynar, Dania Eyðunsson, Vágur, Eimee...[more]
Vegleiðaraskeið í viku 9 og 10 í 2021 á Heilsuskúla Føroya
Vegleiðaraskeið fyri starvsfólk, sum skulu vegleiða heilsuhjálpara- og heilsurøktaranæmingum í starvsvenjing. Skeiðið byrjar mánadag kl.11.00 báðar vikurnar. Hinar dagarnar er undirvísingin frá 8.15 - 15.00. Luttakarar hava...[more]
Fyrstu føroysku námsfrøðihjálpararnir
Seinastu mánaðarnir hevur verið arbeitt av øllum alvi at gera klárt til, at nýggja námsfrøðihjálparaútbúgvingin skuldi byrja í august í ár. Nógv tíð hevur verið brúkt uppá at gera ætlanir fyri og rundan um útbúgvingina, so sum at...[more]
Starv á Heilsuskúla Føroya
STARVSLÝSING Heilsuskúli Føroya søkir eftir undirvísara til endurmenning. Heilsuskúlin søkir eftir undirvísara til fast starv á brøki 0,75 at byrja 1. september 2020. Viðkomandi skal hava útbúgving sum fysioterapeutur ella...[more]


text:
A Hard Day's Night (LP)
A Hard Day's Night er triðja plátan hjá The Beatles. Tað er tann fyrsta plátan, har Beatlarnir sjálvir hava skrivað øll løgini, og fyrsta plátan, har George Harrison spældi ein 12-streingjaðan Rickenbacker guitar. Tað serstaka ljóðið frá Rickenbacker-guitarinum hoyrist á opningsakkorden í tittulsanginum. A Hard Day's Night var soundtrack til filmin við sama heiti.
Plátan varð utgivin hin 10. juli 1964, men áðrenn tað var hon komin út í USA hin 25. juni 1964 við eitt sindur annarleiðis samanseting av sangum. Sangirnir á fyrstu síðu eru allir tiknir úr filminum A Hard Day's Night. Allir sangirnir eru skrivaðir av Lennon/McCartney.
Síða A:
- A Hard Day's Night
- I should Have Known Better
- If I Fell
- I'm Happy Just To Dance With You
- And I Love Her
- Tell Me Why
- Can't Buy Me Love
Síða B:
- Any Time At All
- I'll Cry Instead
- Things We Said Today
- When I Get Home
- You Can't Do That
- I'll Be Back


text:
Líknandi tíðindi
Trygvi er nýggjur venjari hjá NSÍ
NSÍ hevur í kvøld gjørt sáttmála við Trygva Mortensen, sum inniber, at Trygvi verður høvuðsvenjari hjá EFFO-liðinum komandi 2 árini. Helgi L. Petersen verður hjálparvenjari hjá Trygva. Venjarnir siga, at teir eru sera spentir til komandi leikár. NSÍ hevur eitt spennandi lið, sum kann standa seg væl í kappingini. Miðalaldurin á EFFO-liðinum hjá NSÍ er…
Fjepparin: Benny Hansen
Undan dystunum spyrja vit onkran fjeppara nakrar spurningar. Hesu ferð er fjepparin Benny Hansen. Navn? Benny Hansen Hevur tú fast pláss til dyst við Løkin og hvar? Ja, standi á áskoðaraplássunum beint uppiyvir WC’inum, um eg ikki eri dómaravakt. Spældi tú sjálvur, og hvar? Ja, í 4. deild. Áleypari og á høgra vongi. Yndisleikari hjá…
Vátur javnleikur: B68-NSÍ 1-1
NSÍ hevur í kvøld leikt javnt 1-1 móti B68 á Svangaskarði. Chr. Høgni skjeyt okkara mál. Onkur vildi sagt, at veðrið hevði skyldina, so tað kunnu vit gott – eina løtu. Tað var oysregn allan dystin og nakað av vindi lágt. Bóltarnir vóru hálir og ringir at fáa tamarhald á. Tað var vónleyst at spæla…
Jens dagsins maður móti HB
Síðani Ólavsøkudystin móti HB hava tit atkvøtt um dagsins mann í dystinum. Tað var leingi tætt í oddinum – serliga millum András og Jens. Tá avtornaði valdu tit Jens til dagsins mann við 23 % (38 atkv.) av teimum 162 givnu atkvøðunum. Jens var sera eyðsýndur í verjuni hendan dagin – tær løturnar HB-lopini skolaðu…
Oddfríður Gregersen hevur skrivað undir sáttmála við NSÍ
Oddfríður Gregersen hevur skrivað undir sín fyrsta sáttmála við NSÍ. Oddfríður er ein ungur evnaríkur leikari, sum vit eru fegin um at eiga í felagnum. Oddfríður hevur skrivað undir ein 2 ára sáttmála. Vit ynskja Oddfríður tillukku við sínum fyrsta sáttmála í NSÍ, og ynskja honum bestu eydnu.


text:
Kring Ísland við gisting á sermerktum gistingarhúsum
Her er talan um eina rutu, ið gevur møguleikan fyri at síggja tað mesta av Íslandi, samstundis við at ein búleikast í stásiligastu, stílreinastu ella mest sermerktu gistingarhúsunum í hvørjum økið. Farleiðin inniber koyring kring allan ringin umframt Snæfellis hálvoynna.
Í mongum førum skilur Ísland seg burtur frá hinum Norðanlondunum, men umboðar heilt vist felags høga livistøðið og framúr góða matgerðarlistina. Iceland Boutique, bíður tær eina framúrskarandi samanseting av ótrúligum landslags upplivingum um dagin og úrvaldar gistingarmøguleikar um náttina.
Væl tilrættaløgd dagsskrá setir tær stevnu runt um landið av eldi og ísi – nágreiniliga rutufrágreiðingin, ger at ongin uppliving gleppur tær av hondum. Hvørt kvøld verður gist á einum av teim bestu gistingarhúsunum, har tú slappar av og nýtir dámin – ein fullkomin skái millum dagligu ævintýrini. Snæfellnes-hálvoyggin, er ein serstøk uppliving á hesum túri.


text:
Mánadagin 24. febr. var føstulávintshald í skúlanum. Dagurin byrjaði við morgunsangi, síðan fóru næmingarnir at prýða seg til føstulávintshaldið.
Tá ið klokkan nærkaðist 9, fóru flokkarnir at sláa tunnu. Næmingarnir í 1. og 2. flokki slóu eina tunnu, 3., 4. og 5. flokki eina, 6. og 7. flokki eina og næmingarnir í framhaldsdeildin eina tunnu. Tá ið kattakongarnir vóru funnir, samlaðust øll í Miðhøllini, har farið var upp á gólv.
Í vikunum frammanundan føstulávint hevur hvør flokkur vant sítt kvæði ella vísu. Eisini hava vit havt vitjan av limum úr Eysturoyar Dansifelag, sum hava vant saman við okkum. Mánadagin varð tí kvøðið og dansað, so tað rungaði eftir í øllum skúlanum.
Eins og undanfarin ár, vóru foreldur, ommur og abbar boðin við til dansin, og ikki kann sigast annað, enn at tað vóru rættiliga nógv vaksin, sum ynsktu at vera við í føstulávintsdansinum.
Dagurin endaði við, at børnini fingu føstulávintsbollar og sunkist, meðan tey vaksnu fingu ein góðan drekkamunn.
Kvøðið varð:
Sigmundskvæði yngra
Øskudólgur og Sópingarkona
Kall og Svein ungi
Nú liggur ein kavafonn tindi á
Veturin kom við kulda og kava
Burtur á heiði
Nykursvísa
Stat op Santa Simeon
Flóvin Bænakiktson
Kópakvæði
Bjerget ligger langt ud i skoven
Fleiri myndir síggjast her!
Kelda: Heimasíðan hjá Tofta skúla


text:
Pandemiir seinastu 200 árini
Hvat kunnu vit læra av at hyggja aftur í søguna eftir stóru farsóttunum og heimsfarsóttunum - td. pestin, sponsku sjúku, koppum, kolera og meslingum? Nýggir støddfrøðiligir frymlar geva okkum innlit í hvussu framtíðar farsóttir mennast - herímillum covid-19 farsóttin.
Fyrilesturhaldari: heimsfarsóttargranskari Lone Simonsen
Fyriskipari: Aarhus Universitet
Um fyrilestrarøðina
Í samstarvi við Aarhus Universitet verður skipað fyri fyrilestrum í Løkshøll. Fyrilestrarnir verða sendir beinleiðis úr Sø auditorierne í Aarhus. Einasti møguleiki at uppliva fyrilestrarnar er beinleiðis hjá góðkendum verti, eitt nú hjá okkum í Løkshøll / Bókasavninum við Løkin, og vanliga eru fleiri onnur støð í Føroyum við.
Talan er um náttúruvísindaligar og heilsufakligar fyrilestrar við høgum akademiskum støði; uppleggið er tó, at ein og hvør skal kunna fáa okkurt burturúr. Beinleiðis samband er við fyrilesturhaldaran, og møguleiki er at seta spurningar og fáa svar.
Ein steðgur er í tiltakinum, og tá bjóða vit ókeypis drekkamunn og okkurt undir tonnina.


text:
John Petersen, A-landsliðsvenjari hjá kvinnum, hevur úttikið 20 spælarar til venjingardystirnar móti Litava, sum verða í apríl mánað
Sum fyrireiking til EM-undankappingina hjá kvinnum, sum byrjar í heyst, fer føroyska A-landsliðið til Litava fyrst í komandi mánað, har tveir venjingardystir eru á skránni.
Fyrri dysturin verður spældur tann 7. apríl, meðan tann seinni verður 9. apríl.
John Petersen er venjari hjá kvinnum, og hann hevur úttikið 20 spælarar til venjingardystirnar móti litavum.
Hópurin
Monika Biskopstø, AaB Ålborg (DAN)
Birita Bergsdóttir Nielsen, ÍF/Víkingur/B68
Birna T. Mikkelsen, EBS/Skála
Lív F. Arge, Sundby (DAN)
Rakul V. Magnussen, EBS/Skála
Heidi Sevdal, HB
Ásla Johannesen, FC Nordsjælland (DAN)
Eyðvør Klakstein, KÍ
Rannvá B. Andreasen, KÍ
Olga Kristina Hansen, KÍ
Margunn Lindholm, Sundby (DAN)
Jóna Nicolajsen, B36
Katrina Akursmørk, KÍ
Julia Naomi Mortensen, HB
Ása á Reynatúgvu, HB
Rebekka Fjallsá Benbakoura, HB
Sara Samson Lamhauge, HB
Jacoba Langgaard, ÍF/Víkingur/B68
Nadja Dam Johannesen, HB
Rebekka E. Danielsen, Hinna FK (NOR)
Í EM-undankappingini eru Føroyar í bólki C, saman við Noregi, Wales, Hvítarusslandi og Norðurírlandi. Føroyska liðið leggur fyri á heimavølli 29. august, tá Wales kemur á vitjan.
Kelda: fsf.fo